LT Europos Sąjungos oficialusis leidinys C 185/7

Paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2016/C 185/05)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 51 straipsnį (1).

BENDRASIS DOKUMENTAS

„PIZZOCCHERI DELLA VALTELLINA“

ES Nr. IT-PGI-0005–01349–24.6.2015

SKVN ( ) SGN ( X )

1. Pavadinimas (-ai)

„Pizzoccheri della Valtellina“

2. Valstybė narė arba trečioji šalis

Italija

3. Žemės ūkio produkto arba maisto produkto aprašymas

3.1. Produkto rūšis

2.5 klasė. Tešlos gaminiai

3.2. Produkto, kurio pavadinimas nurodytas 1 punkte, aprašymas

„Pizzoccheri della Valtellina“ – tai makaronai, gaminami iš tešlos, kurios sudėtyje yra bent 20 % grikių miltų, o likusią dalį sudaro kitos rūšies miltai.

Makaronai „Pizzoccheri della Valtellina“ gali būti parduodami ir kaip sausi, ir kaip švieži makaronai. Jie išsiskiria tokiomis formomis: gali turėti tiesių juostinių makaronų „tagliatello steso“, t. y. tiesių plonų ir plokščių įvairaus ilgio ir pločio juostelių formą, susuktų juostinių makaronų „tagliatello avvolto“, t. y. susuktų plonų ir plokščių įvairaus ilgio ir pločio juostelių formą, arba kukulių „gnocchetto“, t. y. įgaubtą formą.

Parduodamų sausų ir šviežių makaronų „Pizzoccheri della Valtellina“ matmenys:

Sausi Ilgis (mm) Plotis (mm) Storis (mm) Tiesūs juostiniai makaronai „tagliatello steso“ 30–60 7–8 1,1 –1,7 Kukuliai „gnocchetto“ 16–22 7–11 1,5 –2 Susukti juostiniai makaronai „tagliatello avvolto“ (vadinami „tagliatella“) — 3–11 1–2,5 Švieži Ilgis (mm) Plotis (mm) Storis (mm) Juostiniai makaronai „tagliatello“ — 5–11 1,3 –5,5

Cheminės ir fizinės savybės

Pagaminti švieži makaronai „Pizzoccheri della Valtellina“ yra puskiečiai, o sudžiovinti – sausi ir kieti.

Šviežių makaronų sausojoje masėje vandens kiekis neturi būti mažesnis kaip 24 %, o sudžiovintųjų neturi viršyti 12,5 %

Organoleptinės savybės

Makaronai „Pizzoccheri della Valtellina“ yra daugiau mažiau tamsios rudos spalvos su grikių kruopų luobelėms būdinga lazdyno riešuto ir (arba) pilka spalva.

Sūdytame vandenyje išvirti makaronai „Pizzoccheri della Valtellina“ yra subtilaus, iš grikių ir kitų kruopų miltų pagamintiems produktams būdingo skonio.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

Sudedamosios parduodamų sausų makaronų „Pizzoccheri della Valtellina“ dalys:

— mišinys, kurio ne daugiau kaip 80 % sudaro tik kietųjų kviečių miltai arba kietųjų kviečių miltai, maišyti su rafinuotų kietųjų kviečių miltais, ir bent 20 % – grikių miltai,

— vanduo.

Parduodami švieži makaronai būna pagaminti iš:

— mišinio, kurio ne daugiau kaip 80 % sudaro tik paprastųjų kviečių miltai arba paprastųjų kviečių miltai, maišyti su kietųjų kviečių miltais, ir bent 20 % – grikių miltai,

— vandens.

3.4. Specialūs gamybos veiksmai, atliktini nustatytoje geografinėje vietovėje

Visi makaronų „Pizzoccheri della Valtellina“ gamybos etapai turi būti atliekami 4 punkte nurodytoje gamybos vietoje.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

Švieži makaronai gamybos vietoje ir (arba) mažmeninės prekybos vietose gali būti parduodami nesupakuoti, jeigu užtikrinama, kad vartotojui bus matoma 3.6 punkte nurodyta informacija. Švieži makaronai gali būti supakuoti apsauginėje atmosferoje ant padėkliukų ir į maišelius.

Sausi makaronai pakuojami į maišelius arba kartonines dėžutes, prireikus, prieš pakuojant, gali būti sandėliuojami talpyklose.

3.6. Specialios produkto registruotu pavadinimu ženklinimo taisyklės

Be maisto produktų ženklinimo taisyklėse numatytų nuorodų, ant makaronų „Pizzoccheri della Valtellina“ pakuočių aiškiais ir įskaitomais rašmenimis turi būti pateiktos šios nuorodos:

— pavadinimas „Pizzoccheri della Valtellina“,

— santrumpa SGN arba nesutrumpintas užrašas „saugoma geografinė nuoroda“,

— Sąjungos simbolis.

Ant makaronų „Pizzoccheri della Valtellina“ pakuočių gali būti pateikta nuoroda į 3.2 punkte nurodytas makaronų formas (ant sausų makaronų – „tagliatello steso“, „gnocchetto“ ar „tagliatella“, o ant šviežių – „tagliatello“).

Produkto apraše draudžiama pateikti bet kokius papildomus pavadinimo „Pizzoccheri della Valtellina“ apibūdinimus, kurie galėtų klaidinti vartotoją.

Ant pakuočių nurodomo pavadinimo „Pizzoccheri della Valtellina“ raidžių šriftas yra ITC gallliard, o aukštis – 8–35 mm.

4. Glaustas geografinės vietovės apibūdinimas

Geografinės makaronų „Pizzoccheri della Valtellina“ gamybos vietovės ribos sutampa su administracinėmis Sondrijaus provincijos (Italijos Lombardijos regionas) ribomis.

5. Ryšys su geografine vietove

Prašymas įregistruoti SGN „Pizzoccheri della Valtellina“ pagrįstas produkto geru vardu ir populiarumu.

Italų kalbos žodyne (Zingarelli, 1970 m. leidimas) prie žodžio „Pizzocchero“ yra taip parašyta: „Kaimiški juostiniai makaronai, gaminami iš grikių miltų; tipiškas Valtelinos gaminys.“

Makaronai „Pizzoccheri della Valtellina“ gaminami iš seniai paplitusių ir gausiai naudojamų grikių miltų. Sondrijaus provincijos teritorijoje gausiai auginami ir naudojami grikiai tapo pagrindiniu vietos virtuvėje naudojamu produktu.

Pirmajame rašytiniame dokumente, kuris liudija, kad Valtelinoje buvo auginami grikiai, ir kurį 1616 m. parengė Šveicarijos Graubiundeno kantonui priklausančios Ados slėnio valdytojas, rašoma: „Grikiai daugiausia buvo auginami Retijos Alpių šlaite, ypač Teljo teritorijoje, nes ten klimatas yra švelnesnis dėl jai tenkančio didesnio saulės spindulių kiekio.“

Grikių auginimas net ir skurdžiose bei nederlingose teritorijose plito iki 1800 m. Jų auginimą skatino tai, kad puikiai prie Alpių vietovių prisitaikančių augalų sėklos greitai brendo. Po to, kai Valtelina buvo prijungta prie Lombardijos ir Veneto, prekybos situacija pasikeitė kitų augalinių kultūrų naudai. Dar iki šiol Sondrijaus provincijoje iš viso maždaug 20 hektarų žemės ploto skiriama keletui augalinių kultūrų, kurios auginamos šeimyniniais tikslais arba skirtos tiesiogiai parduoti vartotojams.

Makaronai „Pizzoccheri della Valtellina“ populiarėjo grikių auginimui plintant minėtame slėnyje, todėl juos ir Sondrijaus provinciją sieja svarbus ryšys. Pirmieji ne žodiniai liudijimai, patvirtinantys, kad makaronai „Pizzoccheri della Valtellina“ buvo gaminami Sondrijaus provincijoje, randami testamentuose, kuriuose rašoma: „<…> una scarella per li Pizzoccheri e il rodelino per li ravioli <…>“ (užrašyta 1750 m.) ir „<…> le resene per li Pizzoccheri <…>“ (1775 m.). Vis dėlto galima nuspėti, kad makaronai „Pizzoccheri della Valtellina“ pradėti gaminti ir vartoti anksčiau nei pirmoje XVIII amžiaus pusėje. Vėlesniais amžiais dokumentų, kuriuose makaronai „Pizzoccheri della Valtellina“ siejami su provincijos teritorija, daugėjo.

Emilijus Montorfanas knygoje „Storia e Tradizioni nella Cucina Lariana“ (1987 m., leid. Xenia) mini Valteliną, o ypač Teljo savivaldybę, kaip universalią šių makaronų tėvynę, pasižyminčia grikių auginimu. Pavadinimas „Pizzoccheri della Valtellina“ taip pat minimas rašytojos Ados Ferrari knygos „Milano e la Rai un incontro mancato?“ įvade, kurį parengė Lombardijos regiono tarybos narys, atsakingas už kultūros, identiteto ir autonomijos klausimus, Ettore A. Albertonio ir kuris pavadintas „Luci e ombre di una capitale di transazione (1945–1977)“ (2002 m., leid. Franco Angeli). Jame, aprašant žinias ir tyrimus, susijusius su vietos realijomis, ir tai, kaip jos populiarinamos bei kaip jas skatinama vertinti, makaronai „Pizzoccheri della Valtellina“ yra minimi kaip tipiškas produktas ir vietovės kultūros išraiška

Istoriniai tekstai ir su Valtelina susijusi bibliografija, patvirtina, kaip glaudžiai makaronų „Pizzoccheri della Valtellina“ gamyba yra susijusi su tos teritorijos istoriniais įvykiais, tradicijomis ir geografinės vietovės, kurioje jie ir atsirado, virtuve.

Makaronų „Pizzoccheri della Valtellina“ gamybą Valtelinos gyventojai laiko tradicine veikla, susijusia su jų istorija ir kultūra. Pakanka paminėti, kad išvirti šie ypatingi makaronai yra tradiciškai gardinami įvairiausiomis sudedamosiomis dalimis, gaunamomis iš Valtelinai būdingų augalinių kultūrų ir produktų (sviestu, sūriu, daržovėmis, pvz., savojiniais kopūstais, bulvėmis ir kt.).

Giduose ir kituose leidiniuose pateikiamose nuorodose makaronai „Pizzoccheri della Valtellina“ minimi kaip tipiški iš grikių gaminami juostiniai makaronai „tagliatelle“ („Guida della Valtellina“, leid. Sezione valtellinese del Club Alpino Italiano, 1873 m; „Cucina di valle e di montagna, Cucina di valle e di montagna, in Mondo popolare in Lombardia Sondrio e il suo territorio“, 1995 m., Milanas).

Makaronai „Pizzoccheri della Valtellina“ priklauso Sondrijaus provincijos makaronų gaminių, įtrauktų į Lombardijos regiono tradicinių žemės ūkio maisto produktų sąrašą (2000 m. balandžio 21 d. Lombardijos regiono oficialiojo biuletenio Nr. 16 ypatingasis priedas Nr. 5), kategorijai.

Sausi makaronai „Pizzoccheri della Valtellina“ parduodami daugybės Italijos maisto produktų prekybos tinklų parduotuvių makaronų skyriuose.

Makaronai „Pizzoccheri della Valtellina“ yra tipiškas Sondrijaus provincijos produktas. Jiems teikiama ne tik ekonominė, bet ir kultūrinė reikšmė. Dėl to šie makaronai yra tapę tikru su tradicija susijusiu liaudies kultūros etalonu ir jiems skiriama daugybė švenčių, iš kurių pati populiariausia Telje rengiama šventė „Pizzocchero d’Oro“.

Be to, 2006 m. spalio 12–15 d. Bite surengtoje 99-oje parodoje greta tipiškų Valtelinos žemės ūkio maisto produktų – vynų, sūrių, obuolių, kumpio bresaola – kaip vieni iš pagrindinių produktų pristatyti ir makaronai „Pizzoccheri della Valtellina“.

Be makaronų „Pizzoccheri della Valtellina“ neapsieinama jokiuose renginiuose, kuriuose kartais įvairios institucijos, vietos įstaigos, turizmo ir gamybos įmonės pristato ir siekia sustiprinti Valtelinos įvaizdį.

Nuoroda į paskelbtą produkto specifikaciją

(Šio reglamento 6 straipsnio 1 dalies antra pastraipa)

Valdžios institucijos pradėjo nacionalinę prieštaravimų pateikimo procedūrą, paskelbdamos SGN žymimų makaronų „Pizzoccheri della Valtellina“ pripažinimo paraišką 2012 m. vasario 29 d. Italijos Respublikos oficialiajame leidinyje Nr. 50.

Visą produkto specifikacijos tekstą galima rasti interneto svetainėje http://www.politicheagricole.it/flex/cm/pages/ServeBLOB.php/L/IT/IDPagina/3335

arba

Žemės ūkio, maisto produktų ir miškų ūkio politikos ministerijos interneto svetainėje (www.politicheagricole.it), ekrano dešinėje viršuje spaudžiant nuorodą „Prodotti DOP IGP“ (liet. SKVN, SGN nuorodomis žymimi gaminiai), po to ekrano kairėje – „Prodotti DOP IGP STG“ (liet. SKVN, SGN, GTG nuorodomis žymimi gaminiai) ir galiausiai – „Disciplinari di Produzione all’esame dell’UE“ (liet. ES nagrinėjamos specifikacijos).

(1) OL L 343, 2012 12 14, p. 1.